
PËR SHPALLJEN E QENDRËS HISTORIKE TË FSHATIT QEPARO DHE MIRATIMIN E RREGULLORES PËR ADMINISTRIMIN E SAJ E TË ZONËS SË MBROJTUR PËRRETH

Në mbështetje të nenit 100 të Kushtetutës dhe të pikave 3 e 4, të nenit 29, të ligjit nr. 9048, datë 7.4.2003, “Për trashëgiminë kulturore”, të ndryshuar, me propozimin e ministrit të Kulturës, Këshilli i Ministrave

VENDOSI:

1.	 Shpalljen e Qendrës Historike të fshatit Qeparo, sipas hartës dhe koordinatave gjeografike, bashkëlidhur këtij vendimi.
2. 	Miratimin e rregullores për administrimin e Qendrës Historike të fshatit Qeparo e të Zonës së Mbrojtur përreth, sipas tekstit bashkëlidhur këtij vendimi.
3.	 Ngarkohen Ministria e Kulturës dhe Ministria e Zhvillimit Urban për zbatimin e këtij vendimi. 
Ky vendim hyn në fuqi pas botimit në Fletoren Zyrtare.

KRYEMINISTRI
Edi Rama


RREGULLORE 
PËR ADMINISTRIMIN E QENDRËS HISTORIKE TË FSHATIT QEPARO DHE ZONËS SË MBROJTUR PËRRETH

Neni 1
Qëllimi dhe objektivat

1. 	Kjo rregullore përcakton detyrimet dhe mënyrat për mbrojtjen, konservimin e integruar dhe administrimin e vlerave historiko-kulturore të Qendrës Historike dhe Zonës së Mbrojtur të fshatit Qeparo (fshati i vjetër). 
2. 	Objektivat kryesorë të kësaj rregulloreje janë: 
a) 	administrimi i Qendrës Historike dhe Zonës së Mbrojtur të fshatit Qeparo (fshati i vjetër) sipas hartës së zonifikimit, që i bashkëngjitet kësaj rregulloreje si pjesë integrale e saj;
b) 	mbrojtja, konservimi dhe restaurimi i vlerave historiko-kulturore të Qendrës Historike të fshatit Qeparo (fshati i vjetër). 
3. 	Kjo rregullore përcakton mënyrat e bashkëpunimit me njësitë e qeverisjes vendore të qytetit të Himarës për administrimin, mbrojtjen dhe restaurimin e vlerave të trashëgimisë kulturore të Qendrës Historike të fshatit Qeparo (fshati i vjetër). 

Neni 2
Struktura e hapësirës urbane në mbrojtje

1. 	Hapësira urbane në mbrojtje e fshatit Qeparo (fshati i vjetër), për vlerat e saj historiko-kulturore dhe si pjesë e trashëgimisë kulturore i nënshtrohet ligjit nr. 9048, datë 7.4.2003 “Për trashëgiminë kulturore” të ndryshuar, si dhe akteve ligjore dhe nënligjore në fuqi. 
2. 	Hapësira urbane me vlera historiko-kulturore në mbrojtje e fshatit Qeparo (fshati i vjetër), formulohet nga: 
a) 	Qendra Historike; 
b) 	Zona e Mbrojtur rreth saj.
3. 	Kufijtë e Qendrës Historike dhe Zonës së Mbrojtur paraqiten në hartën e zonifikimit të Qendrës Historike të fshatit Qeparo (fshati i vjetër) dhe Zonës së Mbrojtur e cila është pjesë e kësaj rregulloreje.
4. 	Plani i përgjithshëm vendor i Bashkisë Himarë duhet të marrë parasysh kufijtë dhe kriteret e mbrojtjes të Qendrës Historike të fshatit Qeparo dhe Zonës së Mbrojtur rreth saj. 

Neni 3
Qendra Historike dhe kufijtë e saj

1. 	Qendra historike është pjesa më me vlera urbanistiko-arkitektonike e fshatit Qeparo (fshati i vjetër). Ajo ruan gjini të ndryshme ndërtimore, si: ndërtime shoqërore, kulti dhe banesa popullore. Këto ndërtime janë të lidhura me peizazhin urbanistiko/arkitektonik historik tradicional, i cili është pjesë e Qendrës Historike. Qendra Historike përbëhet edhe nga zonat e gjelbra të përfshira brenda saj. 
2.	 Qendra Historike e fshatit Qeparo (fshati i vjetër) përfshin të gjitha ndërtimet ekzistuese dhe përbëhet nga një kompozim kompakt tradicional qe zhvillohet rreth kishës dhe sheshit qendror. Kisha e Shën Marisë, e ndërtuar mbi rrënojat e kishës së vjetër, në vitin 1796, siç tregohet në një mbishkrim në murin e saj, ruan një ikonostas të gdhendur në dru që daton në vitin 1851. Këmbanarja monumentale afër kishës (ndërtuar në 1867) është një vlerë e shtuar në siluetën e fshatit. Ansambli i ndërtuar paraqet tipologji interesante, veçanërisht në krijimin e hapësirave urbane, si dhe përfshin një numër të konsiderueshëm banesash me një tipologji të larmishme midis të cilave edhe një banesë monument kulture kategori I (Banesa e Minella Gjikës) dhe një rrjet rrugor të shtruar me kalldrëm, herë-herë të formuluar me shkallëzime në pjerrësitë e terrenit dhe vende-vende me kalime në formë tuneli nën banesat e fshatit. Ndërtimet në përgjithësi janë 2-katëshe dhe janë ndërtuar me mur guri. Arkitektura është tipike e fshatrave tradicionale në bregdetin jugor të Shqipërisë dhe pjesa dërrmuese e ndërtimeve janë mbi 100-vjeçare.
3.	 Kufijtë e Qendrës Historike paraqiten me koordinata gjeografike, si edhe në hartën e zonifikimit të Qendrës Historike të fshatit Qeparo (fshati i vjetër), e cila është pjesë e kësaj rregulloreje.

Neni 4
Ndërhyrjet e lejuara në Qendrën Historike

1.	 Ndërhyrjet restauruese dhe rigjallëruese në Qendrën Historike, si dhe në monumentet e të dyja kategorive do të kenë si qëllim ruajtjen e vlerave urbanistiko-arkitekturore të Qendrës Historike të fshatit Qeparo (fshati i vjetër), si dhe kthimin e fshatit Qeparo (fshati i vjetër) në një qendër të rëndësishme turistike të karakterit rural e familjar. Për të realizuar këtë qëllim për Qendrën Historike kryhen studime për mënyrën e ndërhyrjeve restauruese dhe rigjallëruese në ndërtimet që e përbëjnë, si dhe për rehabilitimin e zonave të veçanta të saj.
2. 	Me qëllim ruajtjen e vlerave urbanistiko-arkitekturore të Qendrës Historike të fshatit Qeparo, brenda kësaj zone lejohen vetëm këto ndërhyrje: 
a) 	ndërhyrjet sistematike konservuese, restauruese dhe të mirëmbajtjes në Qendrën Historike, si dhe në monumentet e të dyja kategorive mbështeten në kriteret për konservimin dhe restaurimin, të saktësuara në aktet normative kombëtare dhe ndërkombëtare të fushës, të zbatueshme edhe në vendin tonë;
b) 	ndërhyrjet restauruese synojnë ruajtjen e hapësirave urbanistiko-arkitekturore, rrjetit rrugor tradicional në kompozim dhe teknikë, si dhe duke mbajtur të pandryshuar konfiguracionin e truallit të hapësirave pushuese dhe të bimësisë tradicionale; 
c) 	studime për rehabilitimin e pjesëve të veçanta të saj, si dhe me qëndrimin karshi ndërtimeve, që me volumet dhe formulimin e tyre arkitekturor dëmtojnë vlerat dhe unitetin kompozicional të Qendrës Historike;
ç) 	studime të cilat përcaktojnë objektet, ku kryhen punime konservuese dhe restauruese, objektet ku kryhen ritrajtime për të rritur vlerat e tyre, objektet në gjendje rrënoje ose të papërshtatshme për funksionim dhe që cenojnë unitetin arkitekturor të ansamblit ose të zonës, ku lejohet të kryhen rikonstruksione, zonat ku lejohet të kryhen ndërhyrje integruese, si dhe parcelat e gjelbëruara;
d) 	ndërhyrjet rehabilituese, konservuese dhe restaurimet integruese, për të penguar degradimin e mëtejshëm të tyre dhe për t’i kthyer ato në ndërtime funksionale. Kur rrënojat ruhen dhe paraqesin vlera me rëndësi arkitektonike, kompozicionale dhe tipologji të veçanta, mund të kryhet rikonstruksioni në të njëjtin vëllim, mbi strukturën ekzistuese (mureve perimetrale) me objektiv primar ruajtjen sa të jetë e mundur të karakteristikave origjinale të dukshme, të jashtme dhe të brendshme, bazuar në dokumentacionin e qartë fotografik, grafik, mbështetur në tipologjinë, trajtimin arkitektonik dhe teknikën dhe materialet tradicionale të ndërtimit. Në rastet kur rrënojat janë nën 3 m ato duhet të konsolidohen dhe në raste të veçanta mund të ringrihen, duke zbatuar parimet e mësipërme.
Projektet për ndërhyrjet në këto lloj objektesh do të shqyrtohen dhe miratohen rast pas rasti në Këshillin Shkencor dhe Këshillin Kombëtar të Restaurimeve;
dh)	 Në rastet e fatkeqësive natyrore, të shembjeve ose të djegies së objekteve me vlera të trashëgimisë kulturore, rikonstruksioni mund të kryhet mbi strukturat ekzistuese, sipas formulimit kompozicional dhe arkitektonik të gjendjes para rrënimit, bazuar në dokumentacionin e qartë fotografik, grafik etj.;
e) 	Ritrajtimet dhe rikonstruksionet duhet të integrohen në tërësinë arkitekturore të ansamblit apo të zonës, duke respektuar kompozimet dhe trajtimet e pamjeve të jashtme të ndërtimeve të vëna në mbrojtje, përdorimin e materialeve dhe elementeve arkitektonike tradicionale dhe duke mos tejkaluar lartësinë maksimale të tyre.
3. 	Në Qendrën Historike ndalohen ndërtimet e reja me përjashtim të rikonstruksionit të rrjetit inxhinierik nëntokësor dhe rikonstruksioneve të përmendura në pikat më sipër.
4. 	Projektet për përshtatjet, rikonstruksionet, restaurimet, miratohen nga Këshilli Kombëtar i Restaurimeve dhe më pas, procedura për lejen e ndërtimit vazhdon sipas legjislacionit në fuqi për planifikimin dhe zhvillimin e territorit. 



Neni 5
Zona e mbrojtur dhe kufijtë e saj

1. 	Zona e Mbrojtur rrethon pjesën e Qendrës Historike dhe shtrihet në pjesën më të madhe në verilindje dhe juglindje të saj, ndërsa në pjesën perëndimore ku terreni është me pjerrësi shumë të madhe, ajo krijon një brez mbrojtës për Qendrën Historike në kufirin e fshatit ekzistues. Ajo përbëhet nga:
a) 	nënzona I e mbrojtur; 
b) 	nënzona II e mbrojtur (Zonë e Gjelbër) .
2. 	Nënzona I në pjesën më të madhe përbëhet nga një zonë e gjelbër, kryesisht ullishte.
3. 	Nënzona II përfshin një pjesë banesash të ndërtuara kohët e fundit, objektin monument kulture kategori I (Kullat e Ali Pashës) në veri të fshatit ekzistues, objekt me vlera arkitektonike dhe historike, si dhe një pjesë të rrjetit rrugor që lidh fshatin me rrugën nacionale, të cilat ruajnë dhe plotësojnë më mirë vlerat e peizazhit dhe të Qendrës Historike dhe krijon një kalim të butë prej saj drejt pjesëve të planifikuara për ndërtime të reja.
4. 	Kufijtë e Zonës së Mbrojtur, paraqiten në tabelën më poshtë me koordinata gjeografike, si edhe në hartën e zonifikimit të fshatit të Qendrës Historike të fshatit Qeparo dhe Zonës së Mbrojtur rreth saj, e cila është pjesë e kësaj rregulloreje. 

Neni 6
Ndërhyrjet në Zonën e Mbrojtur

1. 	Ndërhyrjet që lejohen në Zonën e Mbrojtur janë si më poshtë:
a) ruhet rrjeti rrugor në kompozimin dhe formulimin e tij urbanistiko-arkitektonik;
b) kjo zonë si pjesë përbërëse e Qendrës Historike, ruhet në tërësinë e saj dhe ka elemente që u shërbejnë pamjeve panoramike të Qendrës Historike. Hapësirat ekzistuese të gjelbra ruhen si të tilla;
c) ruajtja dhe përfshirja e vlerave mjedisore duke mbajtur të pandryshuar konfiguracionin e truallit dhe llojshmërinë e drurëve dhe bimësisë tradi-cionale;
ç) 	nuk lejohen ndryshimet në rrjetin rrugor ekzistues përveç rikonstruksionit të tij. Ndërhyrjet e rikonstruksionit në rrjetin rrugor dhe sheshe ruajnë detyrimisht materialet dhe teknikat tradicionale;

d) ndërhyrje për rehabilitimin e sipërfaqeve të gjelbëruara ekzistuese nëpërmjet të cilave mund të realizohen parqe urbane dhe elemente të arredimit urban, si dhe ndërtimi i objekteve me karakter shërbimi dhe argëtimi për të rritur vlerat brenda saj;
dh) 	mbjellja e pemëve, punimet sistemuese, rregulluese dhe realizimet e rrugicave të brendshme me karakteristika të njëjta si të kalldrëmeve origjinale të Qendrës Historike, të cilat do të përdoren vetëm për këmbësorë;
e) në nënzona I e mbrojtur kryhen restaurime, përshtatje, rikonstruksione apo dhe ndërtime të reja për përmirësimin e kushteve të jetesës, të cilat duhet të jenë në harmoni me karakterin arkitek-tonik e urbanistik të ansamblit; 
ë) 	lartësia maksimale ose numri e kateve për ndërtimet e reja duhet të jetë i njëjtë me mesataren e kateve të ndërtesave në Qendrën Historike, por sidoqoftë jo më shumë se 2 (dy) – 6.5 m deri në kornizën e çatisë;
f) drurët dhe gjelbërimi tradicional i rrugëve dhe i shesheve ruhen dhe pas degradimit ripërtërihen me të njëjtat lloje;
g) kompozimi arkitektonik i ndërtesave duhet t’i përshtatet karakterit arkitektonik e dekorativ të arkitekturës tradicionale, duke përdorur stilizime të elementeve morfologjike të saj, të kompozimeve vëllimore, ngjyrave etj.
2. 	Projektet për këto ndërtime, si dhe ato për rehabilitimin e sipërfaqeve të gjelbëruara hartohen nga Bashkia Himarë ose nga subjekte të licencuara për këtë kategori punimesh në bazë të një plani të përgjithshëm zhvillimor të hartuar më përpara në përputhje me këtë rregullore.
3. 	Projektet për përshtatjet, rikonstruksionet apo dhe ndërtimet e reja miratohen nga Këshilli Kombëtar i Restaurimeve dhe më pas, procedura për marrjen e lejes së ndërtimit vazhdon sipas legjislacionit ne fuqi për planifikimin dhe zhvillimin e territorit.
Neni 7
Ndarja e monumenteve sipas kategorive

1. 	Monumentet e Kulturës në fshatin Qeparo (fshat i vjetër), sipas vlerave të tyre historiko-kulturore ndahen në dy kategori: 
a) monumente të kategorisë I; 
b) monumente të kategorisë II.
2. 	Ato ndodhen në Qendrën Historike, në Zonën e Mbrojtur ose në pjesët e tjera të fshatit. Kjo ndarje sipas vlerave, pasqyrohet në shkallën e ruajtjes së tyre, si dhe në mënyrat dhe shkallën e ndërhyrjes konservuese dhe restauruese.

Neni 8 
Monumentet e kategorisë së parë 

1. 	Monumentet e kategorisë së parë janë shembujt me vlera të rëndësishme tipologjike dhe arkitekturore, që pasqyrojnë zhvillimin tipologjik dhe karakteristikat arkitektoniko-teknike të banesës tradicionale të Qeparoit.
Monumentet e kategorisë  I, me shkallë të mirë autenticiteti, ruhen në përbërësit kompo-zicionalë, arkitekturorë, teknikë dhe të materialeve të ndërtimit. Oborri, muret rrethuese porta e jashtme dhe ndërtimet ndihmëse, janë pjesë organike e monumentit dhe si të tillë u nënshtrohen të njëjtit trajtim. 
2. 	Në monumentet e kategorisë I kompozimi i vëllimeve, trajtimi arkitektonik i pamjeve të jashtme dhe të brendshme, si dhe zgjidhja planimetrike dhe funksionale, nuk mund të ndryshohet, me përjashtim të vendosjes së nyjës higjieno-sanitare, kur është e domosdoshme dhe nuk cenon vlerat për të cilat është vënë në mbrojtje. Në rastet kur një pjesë e monumentit ka pësuar dëmtime, transfor-mime ose mungon, mund të ndërmerren ndërhyrje plotësuese sipas gjendjes fillestare.

Neni 9 
Monumentet e kategorisë II

1. 	Monumentet e kategorisë II janë ndërtime me vlera historiko-kulturore, kryesisht si formuese të ansambleve urbanistiko-arkitekturore, marrin pjesë në formulimin kompozicional të fshatit, por dhe ruajnë vlera arkitekturore në vetvete.
2. 	Monumentet e kategorisë II ruhen në volumet e tyre fillestare dhe trajtimin e tyre arkitekturor të pamjes së jashtme dhe të brendshme në raste të veçanta, kur brenda këtyre monumenteve, sidomos në objektet e banimit, ruhen ambiente karakteristike, si gdhendje në dru, punime në allçi, dekorime pikturale ose mobilie arkitektonike me vlerë, këto ruhen dhe u nënshtrohen restaurimit, duke përfshirë materialet dhe teknikat tradicionale. Në brendësi të monu-menteve të kategorisë së dytë mund të lejohen ndryshime të strukturës kompozicionale dhe përdorimin e teknikave bashkëkohore për të përmirësuar kushtet dhe komoditetin e jetesës, pa cenuar formulimin e pamjes së jashtme dhe vlerat arkitektonike. 

Neni 10 
Studimi, projektimi dhe zbatimi i punimeve në qendrën historike dhe monumente të veçanta 

1. 	Projektet e restaurimit dhe restaurimi i monumenteve të kulturës bëhen nga institucione shtetërore të specializuara dhe nga subjekte të licencuara për këtë qëllim. 
Projektet shqyrtohen në Këshillin Shkencor të Institutit të Monumenteve të Kulturës dhe miratohen në Këshillin Kombëtar të Restaurimit.
2. 	Zbatimi i punimeve të mësipërme kryhet nga Drejtoria Rajonale Kulturës Kombëtare, Vlorë ose nga subjekteve të licencuara për restaurim, nën mbikëqyrjen e supervizorit dhe kolaudatorit, caktuar nga Instititi i Monumenteve të Kulturës. Për monumentet e kulturës pronë private, pjesa e shpenzimeve që i takon pronarit dhe mënyra e shlyerjes së tyre, bëhet në përputhje me legjislacionin në fuqi. 
3. 	Studimet dhe projektet e rikonstruksioneve të përmendura në pikat “c”, ‘ç”, “d” dhe “dh” të pikës 2, të nenit 4, hartohen nga Instituti i Monumenteve të Kulturës Drejtoria Rajonale të Kulturës Kombëtare Vlorë ose nga persona të licencuar në fushën e restaurimeve për këtë kategori projektesh. Projektet shqyrtohen në Këshillin Shkencor të IMK-së dhe miratohen në Këshillin Kombëtar të Restaurimit. Procedura për marrjen e lejes së ndërtimit vazhdon sipas legjislacionit në fuqi për planifikimin dhe zhvillimin e territorit. 
4.	 Studimet dhe projektet për ndërhyrje në rrjetin rrugor, infrastrukturën nëntokësore dhe rrjetin inxhinierik hartohen nga Instituti i Monumenteve të Kulturës, Drejtoria Rajonale të Kulturës Kombëtare Vlorë, në bashkëpunim me Bashkinë e Himarës ose nga persona të licencuar në fushën restaurimeve dhe në kategoritë përkatëse të punimeve. Projektet shqyrtohen në Këshillin Shkencor të Institutit i Monumenteve të Kulturës dhe miratohen në Këshillin Kombëtar të Restaurimit. Procedura për marrjen e lejes së ndërtimit vazhdon sipas legjislacionit në fuqi për planifikimin dhe zhvillimin e territorit. 


Neni 11 
Studimi, projektimi dhe zbatimi i punimeve në zonën e mbrojtur 

1. 	Studimet për rehabilitimin e imazhit të Zonës së mbrojtur hartohen nga Instituti i Monumenteve të Kulturës, Drejtoria Rajonale të Kulturës Kombëtare Vlorë në bashkëpunim me Bashkinë Himarë, ose subjekte të licencuara në fushën e restaurimeve sipas rregullores së miratuar. Projektet shqyrtohen në Këshillin Shkencor të Institutit të Monumenteve të Kulturës dhe miratohen në Këshillin Kombëtar të Restaurimit. Procedura për marrjen e lejes së ndërtimit vazhdon sipas legjislacionit në fuqi për planifikimin dhe zhvillimin e territorit.
2. 	Projektet e rikonstruksionit të ndërtesave në këtë zonë hartohen nga projektues ose subjekte projektuese të licencuara në projektim për kategorinë e mësipërme për fushën e ndërtimit. Projektet shqyrtohen në Këshillin Shkencor të Institutit të Monumenteve të Kulturës dhe miratohen në Këshillin Kombëtar të Restaurimit. Procedura për marrjen e lejes së ndërtimit vazhdon sipas legjislacionit në fuqi për planifikimin dhe zhvillimin e territorit.
3. 	Zbatimi i punimeve të rikonstruksionit kryhet nga subjekte ndërtimore që janë të licencuar për këtë kategori. 
4. 	Projektet për ndërtimet e reja në këtë zonë, hartohen nga projektues ose subjekte projektuese të licencuar në projektim për fushën e ndërtimit. Projektet shqyrtohen në Këshillin Shkencor të Institutit të Monumenteve të Kulturës dhe miratohen në Këshillin Kombëtar të Restaurimit. Procedura për marrjen e lejes së ndërtimi vazhdon sipas legjislacionit në fuqi për planifikimin dhe zhvillimin e territorit.
5. 	Projektet e rikonstruksionit të rrugëve, shesheve dhe infrastrukturës së tyre të përmendura në nenin 6 hartohen nga projektues ose subjekte projektuese të licencuar në projektim për kategorinë përkatëse në fushën e ndërtimit. Projektet shqyrtohen në Këshillin Shkencor të Institutin e Monumenteve të Kulturës dhe miratohen në Këshillin Kombëtar të Restaurimit. Procedura e miratimit vazhdon sipas legjislacionit në fuqi për planifikimin dhe zhvillimin e territorit. 

Neni 12
Shfrytëzimi i monumenteve

1. 	Monumentet e kulturës, janë pjesë e jetës bashkëkohore. Ato shfrytëzohen, sipas rastit, për funksionet për të cilat janë ndërtuar, apo dhe për funksione të tjera, me kusht që këto funksione të mos cenojnë vlerat, për të cilat monumenti është vënë në mbrojtje. 
2. 	Shfrytëzimi i monumenteve të kulturës, për funksione të ndryshme prej atyre për të cilat janë ngritur, bëhet vetëm pasi të jetë marrë miratimi i Këshillit Kombëtar të Restaurimeve. Mënyrat e përdorimit përcaktohen në ligjin nr. 9048, datë 7.4.2003, “Për trashëgiminë kulturore”, të ndryshuar. 
Neni 13
Mbrojtja e monumenteve

1. 	Organet e qeverisjes vendore, në bashkë-punim me institucionet shtetërore të specializuara, sigurojnë ruajtjen dhe mbrojtjen e monumenteve të ngritur në hapësirat e juridiksionit të tyre. 
2. 	Plani i përgjithshëm vendor i Himarës merr parasysh vlerat e qendrës Historike të fshatit Qeparo dhe zonës së mbrojtur rreth saj.

Neni 14
Komiteti Mbikëqyrës i Qendrës Historike 

1. 	Për të ndihmuar dhe mbikëqyrur veprim-tarinë dhe vlerësimin e Qendrës Historike, Zonës së mbrojtur, si dhe monumenteve të kulturës në fshatin Qeparo (fshat i vjetër), pranë Bashkisë së qytetit Himarë ngrihet Komiteti Mbikëqyrës i Qendrës Historike. 
2. 	Ky komitet është një strukturë këshillimore dhe jo vendimmarrëse, i cili përbëhet nga 7 anëtarë. Kryetari i këtij komiteti caktohet nga kryetari i njësisë së qeverisjes vendore të Bashkisë dhe ka në përbërjen e tij përfaqësues të Institucioneve shtetërore të specializuara në fushën e trashëgimisë kulturore, të shoqatës së arkitektëve, të përfaqë-suesve të banorëve të Qendrës Historike dhe organizmave joshtetërore, që ushtrojnë veprimtari për mbrojtjen e vlerave historiko-kulturore të fshatit Qeparo (fshat i vjetër). 
3. 	Mënyra e organizimit dhe funksionimit të këtij komiteti përcaktohet në rregulloren e funksionimit të brendshëm që miratohet me 50%+1 të votave të të gjithë anëtarëve.

Neni 15
Zgjidhja e mosmarrëveshjeve

Për të gjitha çështjet që nuk trajtohen dhe për pasojë nuk zgjidhen në këtë rregullore, sipas kompetencave, ato zgjidhen nga Instituti të Monumenteve të Kulturës dhe Ministrisë përgje-gjëse për trashëgiminë kulturore.

Neni 16
Kundërvajtjet administrative

Shkelja e kësaj rregulloreje ngarkon me përgjegjësi sipas dispozitave të ligjit nr. 9048, datë 7.4.2003, “Për trashëgiminë kulturore”, i ndryshuar, dhe Kodit Penal të Republikës së Shqipërisë.

Neni 17
Dispozita të fundit

1. 	Shtesat dhe ndryshimet në këtë rregullore bëhen me propozim të ministrit përgjegjës për trashëgiminë kulturore dhe miratohen nga Këshilli i Ministrave. 
Kësaj rregulloreje i bashkëngjitet zonifikimi i Qendrës Historike dhe Zonës së mbrojtur të fshatit Qeparo (fshat i vjetër). 
2. 	Kjo rregullore shoqërohet me hartën përkatëse të zonifikimit të Qendrës Historike të fshatit Qeparo dhe Zonës së Mbrojtur rreth saj.
3. 	Brenda 6 muajve nga data e hyrjes në fuqi e kësaj rregulloreje, Instituti i Monumenteve të Kulturës në bashkëpunim me Drejtorinë Rajonale të Kulturës Kombëtare Vlorë i paraqet për shqyrtim dhe miratim ministrit përgjegjës për trashëgiminë listën e monumenteve të kulturës të kategorive I dhe II.

